B4-0937, 0949, 0952 και 0988/97

Ψήφισμα σχετικά με την κατάσταση στο Τόγκο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για το Τόγκο,

A. έχοντας υπόψη τη IVη Σύμβαση της Λομέ, ιδίως δε το άρθρο 5 αυτής, σύμφωνα με το οποίο τα συμβαλλόμενα κράτη έχουν δεσμευθεί να σέβονται τα δικαιώματα του ανθρώπου και τις δημοκρατικές αρχές,

Β. υπενθυμίζοντας ότι η Κυβέρνηση του Τόγκο έχει δηλώσει επανειλημμένως ότι προτίθεται να καταβάλει προσπάθειες για τη διοργάνωση των προσεχών προεδρικών και βουλευτικών εκλογών στο Τόγκο με συνθήκες κανονικότητας, ελευθερίας και διαφάνειας, και σημειώνοντας, στο πλαίσιο αυτό, τη συγκρότηση εδώ και ένα χρόνο Συνταγματικού Δικαστηρίου, του Συμβουλίου Δικαστικού Σώματος, του Ανωτάτου Συμβουλίου Οπτικοακουστικού Τομέα και της Εθνικής Επιτροπής Εκλογών,

Γ. λαμβάνοντας υπόψη ότι η υλοποίηση της δέσμευσης που ανέλαβε η Κυβέρνηση του Τόγκο προϋποθέτει ότι ο καθορισμός των νομικών και τεχνικών όρων διοργάνωσης των εκλογών θα αποτελέσει αντικείμενο ευρείας συναίνεσης μεταξύ των διαφόρων πολιτικών κομμάτων του Τόγκο,

Δ. λαμβάνοντας υπόψη το αίτημα του Πρωθυπουργού του Τόγκο προς την Επιτροπή της Ευρωπαϊκής Ένωσης να του παράσχει τη συνδρομή της για την κατάρτιση ενός προγράμματος διοργάνωσης των εκλογών υπό συνθήκες αποδεκτές από όλες τις πολιτικές δυνάμεις που συμμετέχουν στην εκλογική διαδικασία,

Ε. λαμβάνοντας υπόψη ότι, ανταποκρινόμενη στο αίτημα αυτό, η Επιτροπή της Ευρωπαϊκής Ένωσης ανέθεσε την πραγματοποίηση εμπειρογνωμοσύνης στο Τόγκο, της οποίας η έκθεση βρίσκεται σε φάση ολοκλήρωσης,

ΣΤ. εκφράζοντας την ανησυχία του για τις εκθέσεις διαφόρων διεθνών οργανώσεων για την προστασία των δικαιωμάτων του ανθρώπου όσον αφορά τις συνεχιζόμενες παραβιάσεις των ανθρωπίνων δικαιωμάτων στο Τόγκο,

1. σημειώνει ότι, μετά τη διακοπή της το 1992, η συνεργασία μεταξύ της Ευρωπαϊκής Ένωσης και του Τόγκο επανενεργοποιήθηκε κατά τρόπο σταδιακό και προοδευτικό από το 1995, και εκτιμά ότι η πλήρης επανάληψη της συνεργασίας εξαρτάται από τη διοργάνωση στη χώρα αυτή το 1998 πραγματικά διαφανών και δίκαιων εκλογών[semigr ]

2. ζητεί από την Κυβέρνηση του Τόγκο να αναζητήσει μεταξύ των διαφόρων πολιτικών κομμάτων του Τόγκο μια συναίνεση σχετικά με τους νομικούς και τεχνικούς όρους διεξαγωγής των εκλογών, εμπνεόμενη μεταξύ άλλων από την έκθεση που κατήρτισαν οι εμπειρογνώμονες που απεστάλησαν στο Τόγκο από την Επιτροπή της Ευρωπαϊκής Ένωσης[semigr ]

3. καλεί την κυβέρνηση του Τόγκο να εγγυηθεί το δικαίωμα ελεύθερης διοργάνωσης των συγκεντρώσεων, την ανεξαρτησία της Εθνικής Επιτροπής Εκλογών, να προβλέψει ανεξάρτητη διαδικασία εξέτασης των εκλογικών καταγγελιών και να επιτρέψει την ισότιμη πρόσβαση όλων των πολιτικών κομμάτων στα μέσα ενημέρωσης, ιδίως στο ραδιόφωνο και την τηλεόραση[semigr ]

4. ζητεί από την Επιτροπή να διασφαλίσει τη δέουσα συμμετοχή στην προετοιμασία, τη διεξαγωγή και την παρακολούθηση των εκλογών στο Τόγκο, μεταξύ άλλων με την αποστολή διεθνών παρατηρητών εκλογών, ειδικών στον τομέα των ανθρωπίνων δικαιωμάτων, καθώς και με την κατάρτιση των τοπικών παρατηρητών[semigr ]

5. ζητεί από την Επιτροπή και την Κυβέρνηση του Τόγκο να δημοσιεύσουν την έκθεση που κατάρτισαν οι εμπειρογνώμονες που απεστάλησαν στο Τόγκο, προκειμένου να αξιολογηθούν οι απαραίτητες συνθήκες που να διασφαλίζουν την κανονικότητα των προσεχών προεδρικών εκλογών[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο Υπουργών ΑΚΕ-ΕΕ, καθώς και στην Κυβέρνηση και την Εθνοσυνέλευση του Τόγκο.